Algusest peale olid "Noor-Eesti" rühmituse juhtkujud G. Suits ja Fr. Tuglas. Nende kõrval kuulusid tuumikusse J. Aavik, V. Grünthal-Ridala, A. Kallas ning B. Linde. Mitmekülgne oli J. Oksa kaastöö. Esimeses kahes albumis polnud autorite ring ühtne, koos uuendusmeelsete noortega avaldati vanemaid kirjamehi. Alates kolmandast albumist avaldasid nooreestlased peamiselt oma rühmituse ja sellega lähemalt seotud autorite loomingut. Märgatav on kõige nooremate, pärast "Noor-Eesti" tegevust kirjanduses kaaluka koha omandanud luuletajate M. Underi, J. Semperi, A. Alle, J. Vares-Barbaruse, H. Visnapuu jt. varasemate värsside avaldamine.